เงินบาทปิดแข็งค่า30.78/80
ธนาคารกรุงเทพ รายงาน เงินบาทปิดตลาดที่ 30.78/80 กลับมาแข็งค่า หลังธปท.ยังไม่มีมาตรการออกมา
16 ก.ย. 2553

ธนาคารกรุงเทพ รายงาน เงินบาทปิดตลาดที่ 30.78/80 กลับมาแข็งค่า หลังธปท.ยังไม่มีมาตรการออกมา
นักบริหารเงินธนาคารกรุงเทพ กล่าวว่า เงินบาทปิดตลาดเย็นนี้อยู่ที่ระดับ 30.78/80 บาท/ดอลลาร์ ปรับตัวแข็งค่าจากเปิดตลาดช่วงเช้าที่ระดับ 30.89/93 บาท/ดอลลาร์ โดยระหว่างวันลงไปทำ high ที่ระดับ 30.92/93 บาท/ดอลลาร์ ก่อนจะกลับมาปรับตัวแข็งค่าช่วงท้ายตลาด หลังมีความชัดเจนจากผู้บริหารของธนาคารแห่งประเทศไทย(ธปท.)ว่าจะไม่มีมาตรการใดๆ เข้ามาดูแลค่าเงินบาท โดยปล่อยให้เป็นไปตามกลไกเศรษฐกิจ 
"หลังจากปรับตัวอ่อนค่าในช่วงเช้า ภาคบ่ายเริ่มทยอยกลับมาปรับตัวแข็งค่าอย่างรวดเร็ว" นักบริหารเงิน กล่าว
ทิศทางเงินบาทน่าจะกลับมาเคลื่อนไหวตามปัจจัยพื้นฐานของประเทศ ได้แก่ การขยายตัวทางเศรษฐกิจ กระแสเงินทุนไหลเข้า หลังตลาดคลายความกังวลเรื่องมาตรการดูแลเงินบาท ส่วนปัจจัยทางการเมืองยังไม่มีผลต่อตลาด
สำหรับความเคลื่อนไหวของค่าเงินสกุลเงินหลักต่างประเทศ เงินเยนอยู่ที่ระดับ 85.63/66 เยน/ดอลลาร์ อ่อนค่าเล็กน้อยจากช่วงเช้าที่ระดับ 85.57/61 เยน/ดอลลาร์ ส่วนเงินยูโรอยู่ที่ระดับ 1.3072/3080 ดอลลาร์/ยูโร ปรับตัวแข็งค่าจากระดับ 1.2995/2997 ดอลลาร์/ยูโร 
นักบริหารเงิน มองว่า วันพรุ่งนี้เงินบาทน่าจะมีแนวโน้มกลับมาปรับตัวแข็งค่าได้อีก โดยเคลื่อนไหวในกรอบระหว่าง 30.65-30.95 บาท/ดอลลาร์